ועדת הכספים, כנסת 24, פרוטוקול מספר 23, 2021-05-31 12:00

משה גפני: שלום לכולם, אני פותח את הדיון בנושא הבא: מצבו הקשה של ענף התיירות, הצעתה של חברת הכנסת קרן ברק.

משה גפני: אני מבקש מחבר הכנסת אופיר כץ שניהל את הישיבה הראשונה בנושא לתת תמצית.

משה גפני: אחר כך ניתן למציעה להציג.

אופיר כץ: בישיבה שמענו בתוך עולם התיירות את כל הענפים הקשורים – בתי מלון, סוכנויות שונות – כל מה שקשור לעולם התיירות.

אופיר כץ: הפגיעה שלהם ממשיכה גם אחרי יוני.

אופיר כץ: הם הציגו לנו דעה מגובה בעובדות.

אופיר כץ: אם לא ניתן להם טיפול ממוקד לענף התיירות לפי הענפים שבתוכו אז עולם התיירות פשוט עלול לקרוס.

אופיר כץ: לאחר ששמענו את הנציגים ואת חברי הכנסת, נאמר על ידי נציגי המשרדים שהם מגבשים תוכנית שתיתן מענה לכל אחד מענפי התיירות.

אופיר כץ: קבענו דיון המשך שזה מה שאנחנו עושים עכשיו כדי לראות את התוכנית שגובשה.

משה גפני: מי היה אמור לגבש את זה?

אופיר כץ: משרד התיירות ומשרד האוצר.

קרן ברק: לא, אגף התקציבים באוצר.

משה גפני: אז הם צריכים להביא מתווה.

אופיר כץ: מתווה סיוע לענף התיירות.

משה גפני: תודה רבה, אני מודה לך.

משה גפני: קרן ברק, בבקשה.

קרן ברק: תודה לאופיר ותודה לך, היושב-ראש.

קרן ברק: אנחנו החלטנו, אתה שמת את זה על סדר היום ואופיר גיבש את ההחלטה החשובה בדיון הקודם שהיה לפני עשרה ימים, אמרנו שענף התיירות צריך לקבל טיפול שונה לחלוטין מאשר ענפים אחרים.

קרן ברק: מדובר בתעופה, מורי דרך, סוכני נסיעות, מלונאים.

קרן ברק: אין ספק שאין תיירות נכנסת, אנחנו לא מקבלים תיירות בכלל, וגם סוכני הנסיעות שצריכים לטפל בתיירות יוצאת זה מאות מצומצם.

קרן ברק: אז אין מטוסים, ואין חדרים בבתי מלון, ואין סוכני נסיעות.

קרן ברק: האירוע הזה צריך לקבל התייחסות שונה לגמרי מהאחרים בגלל שזה ענף שלם.

קרן ברק: למה זה היה דחוף, כבוד היושב-ראש?

קרן ברק: כי אמרנו שחלק מהעובדים החל"ת ממשיך להם אבל חלק לא יחזרו בכלל מהחל"ת, הענף שלהם הצטמצם והם יצטרכו לקבל התראה של 30 יום מראש שזה עכשיו.

קרן ברק: אנחנו צריכים לקבל החלטה מה קורה עם חלק מהענפים ומי אמור לקבל 30 יום מראש התראה שהוא בעצם משוחרר.

משה גפני: קיבלתי אתמול מכתב ממשגיחי הכשרות.

משה גפני: הם אומרים שכתוצאה מהקורונה הם יצאו לחל"ת ועתה, כשהמשק נפתח באופן מלא, הם היחידים שאינם נקראים לעבודה מכיוון שאין תיירות חוץ בארץ.

קרן ברק: זה אותו דבר, גם הם חלק מענפי התיירות.

אופיר כץ: כל מה שקשור לעולם התיירות הפסיד.

משה גפני: זה שכתב לי את זה הוא גם חבר שלי.

משה גפני: הוא ראה את הדיון שהתקיים בשבוע שעבר והתקשר אלי.

משה גפני: הוא אמר שהם נמצאים בחל"ת, אין להם דרך לחזור והם עלולים להישאר בלי פרנסה.

משה גפני: כל זה בגלל שאין תיירות חוץ.

קרן ברק: אין תיירות חוץ וגם אין תיירות יוצאת עבור סוכני הנסיעות.

קרן ברק: גם ענפים שמתעסקים בתיירות יוצאת נשארים סגורים.

קרן ברק: אנחנו אומרים שצריכים לתפור עבורם חליפות מתאימות.

קרן ברק: ראינו את הפרסום של משרד האוצר לגבי המשך החל"ת, הרי הם מדברים על חל"ת גורף, אנחנו חושבים שבתיירות צריך משהו יותר ממוקד כי יש מקומות שצריכים להחזיר לעבודה.

קרן ברק: בתי מלון צריכים לקלוט עובדים ואם ימשיכו את החל"ת של העובדים אז בכלל יש בעיה של עובדים.

קרן ברק: בתוך שיקום התיירות צריכים לדייק את הדברים.

קרן ברק: אמרנו שנקבע פה דיון תוך שבוע כדי שנקבע להם לוחות זמנים שיוכלו להצטמצם אליהם כדי שהם יבואו אלינו עם תוכנית כדי שנוכל לבחון אותה, לטייב אותה, ולדעת מי נשאר ומי הולך.

קרן ברק: זה באמת לא הסתייע בשבוע שעבר וזה הגיע היום.

קרן ברק: אני חייבת להגיד שזה מן הסתם האינטרס הגדול של משרד התיירות, השחקן המשמעותי פה זה האוצר והם אלו שאמורים לתת תשובות.

משה גפני: אם אני מסכם, המשמעות היא שאנחנו רוצים שאנשים יחזרו לעבודה, אנחנו רוצים שהמשק יחזור לסדר יום רגיל.

משה גפני: אתם מעלים נושא שלפיו בעולם התיירות אנחנו לא יכולים להגיד להם לחזור מכיוון שיש סקטורים בתוך התיירות שאנחנו לא נותנים להם לחזור כי אין תיירות חוץ.

משה גפני: השאלה היא איפה עושים את ההבחנה ואיפה המתווה הזה שאומר:

משה גפני: אנחנו רוצים שיחזרו ולכן אנחנו הולכים לפגוע בחל"ת כדי שאנשים יחזרו לעבודה ולא ינצלו את זה לצורך קבלת כסף סתם, אבל אנחנו רוצים לעזור לאלה - - - שזה בעיקר במשרד התיירות בנושא של תיירות חוץ או דברים שהם מהסוג הזה.

משה גפני: יש כאלה שאנחנו רוצים שיחזרו ויש כאלה - - -.

משה גפני: משרד התיירות או משרד האוצר היה צריך להגיד מה המתווה.

אופיר כץ: מה גם שקרן פתחה עכשיו אתר תיירות חדש, את נחל האסי.

ינון אזולאי: לא, זה של משה ארבל.

קרן ברק: זה משה ארבל וקרן.

קרן ברק: מדובר בעתירה של ש"ס.

ינון אזולאי: זה של חבר הכנסת משה ארבל וחבר הכנסת גפני יכול להעיד על זה.

אופיר כץ: הוא עתר בגלל שהוא - - -

משה גפני: לגבי הנחל אני לא יודע.

אופיר כץ: למה הוא עתר?

אופיר כץ: כי הוא ראה את המאבק של קרן.

קרן ברק: ינון, אפילו משה יגיד לך שזה מאבק גם שלי.

ינון אזולאי: לא, זה לא מאבק משותף.

קרן ברק: מה "לא משותף"?

קרן ברק: אני כל חודש שם נלחמת שם בשיניים במקום הזה.

ינון אזולאי: קרן, איפה זה נחל האסי?

קרן ברק: כל חודש אני נמצאת שם.

משה גפני: אנחנו מסכמים שזה מאבק משותף של קרן ברק ושל משה ארבל.

קרן ברק: אופיר, זו עתירה של כל ש"ס, בגלל זה הוא.

ינון אזולאי: - - - מהפריפריה, לא נותנים לא להיכנס.

משה גפני: אני מציע שנגדיר את זה כמאבק משותף של קרן ברק ושל משה ארבל.

ינון אזולאי: גפני איך - - - של ועדת כספים.

משה גפני: לא הייתי.

אופיר כץ: איך נילחם באופוזיציה ביחד עם ככה הוא מתנהג?

ינון אזולאי: יש דברים יותר חשובים.

קרן ברק: הוא מראה לך שהם מעט מאוד זמן יהיו באופוזיציה.

משה גפני: טוב, רבותיי - - -

אופיר כץ: אני רוצה להוסיף עוד משהו בנושא, כדי שנבין את הפגיעה.

אופיר כץ: ביקשתי ממשרדי הנסיעות לראות מי נפגע.

אופיר כץ: נתנו לי שמות סניפים שיש בהם יותר עובדים שיותר ממחצית מהם נמצאים בפריפריה: אשקלון, באר שבע, בית שמש, טבריה, כפר ריינה, מג'דל כרום, מגדל העמק, מעלות, נהרייה, נוף הגליל, נצרת, עפולה, קריית שמונה, קריית גת, שפרעם.

אופיר כץ: שם העובדים של משרדי הנסיעות עלולים להיפגע ולהישאר בלי כלום - - - הפגיעה העיקרית.

משה גפני: מנכ"ל משרד התיירות, בבקשה.

אמיר הלוי: תודה, אדוני, אני חושב שהזדמנות טובה פה לראות איפה אנחנו עומדים.

אמיר הלוי: תודה לחברת הכנסת ברק ולחבר הכנסת אופיר כץ, עזרתם לנו מאוד.

אמיר הלוי: אני יכול להגיד ברמת המקרו שאנחנו התחלנו בשבוע שעבר את מתווה כניסת התיירים של תיירות קבוצתית.

אמיר הלוי: זה סימן טוב, מצב שני אנחנו רואים כמה תהליך ההבראה יהיה ארוך וקשה ומחייב אותנו לנקוט בצעדים על מנת להחזיק את התעשייה הזו.

אמיר הלוי: ביום חמישי שעבר נחתו פה 12 תיירים ראשונים, היינו אמורים להיות בחגיגה על 12 מיליון, ברור שהתהליך יהיה ארוך, כואב וקשה, ולכן עלה בדיון הקודם – אנחנו בשיח עם משרד האוצר, עם אגף תקציבים – כמובן שיש פה גם החלטות משקיות.

אמיר הלוי: אנחנו מנהלים מול האוצר שיח מקצועי.

אמיר הלוי: אנחנו בודקים את עוצמת הפגיעה בעיקר מכיוון התיירות הנכנסת, כפי שנאמר פה מפי חברי הכנסת.

אמיר הלוי: יושבים פה נציגים של המלונות, לשכות התיירות, מורי הדרך וסוכני הנסיעות, כל אלו חוו פגיעה גדולה.

אמיר הלוי: אם אנחנו רוצים שלא יקרה מה שקרה עם הרבה בעלי תפקידים בכירים בתעשייה הזו, שכבר עברו לעבוד בקופות חולים ובהיי-טק, זה מה שאנחנו צריכים לתשתית.

אמיר הלוי: במסגרת הרצון לשמר את התשתית אז אנחנו התקדמנו למתווה.

אמיר הלוי: עלינו לבדוק באילו ערים הפגיעה כי כשיש פגיעה מתיירות נכנסת אז אילת כמעט ולא נפגעה, למרות שיש לה תיירות נכנסת בשיעורים - - -

משה גפני: למה אילת לא נפגעה?

אמיר הלוי: כי הישראלים ממלאים אותה ואת ים המלח וגם את טבריה.

קרן ברק: אבל שם יש בעיה של עובדים.

אמיר הלוי: ירושלים, צפת, כל הערים האלה שניזונו - - - פגיעה קשה.

קרן ברק: בתל אביב אפילו.

אמיר הלוי: לכן אנחנו אומרים להתאחדות המלונות מול מארגני התיירות - - -

ינון אזולאי: זה משפיע גם על העיריות עצמן.

אמיר הלוי: ברור, זה משפיע על הרבה מאוד עסקים בעיר.

אמיר הלוי: ברגע שמארגני התיירות לא מביאים את האוטובוסים אז המלונות ריקים, מדריכי התיירים לא עובדים, מסעדות ריקות, מדובר בהרבה עסקים שנפגעים.

אמיר הלוי: אנחנו מסתובבים ברחבי הערים הנזכרות ורואים את הפגיעה המדוברת.

ינון אזולאי: עכו גם נפגעה?

אמיר הלוי: עכו זו פגיעה אחרת, ברור שהיא נפגעה, עכו היא לא עיר לינה.

אמיר הלוי: מצד אחד מדובר בעיר שיש בה מעט מאוד מקומות לינה - - -

ינון אזולאי: יש בה הרבה תיירות - - -

אמיר הלוי: כמיליון תיירים שהיו באים לשם בכל שנה אינם, אז ברור שזו פגיעה מאוד קשה.

אמיר הלוי: עכו זה טיפול מיוחד שאנחנו עובדים עליו יחד עם החברה לפיתוח עכו, החברה שלנו ששם.

אמיר הלוי: אני חושב שנכון יהיה לשמוע מאגף התקציבים סביב זה מה הם מציעים, כי הם מסנכרנים את זה מול הפתרונות המשקיים.

משה גפני: מיד נשמע אותם.

משה גפני: למשרד התיירות יש עמדה?

אמיר הלוי: ברור.

משה גפני: מה היא?

אמיר הלוי: ברור שצריך פה מתווה לכל אחד - - -

משה גפני: מה המתווה?

אמיר הלוי: המתווה הוא של סיוע כספי משמעותי כדי להחזיק את המלונות הסגורים וכל המלונות הנפגעים, כדי להחזיק את התשתיות - - -

משה גפני: איפה עיקר המלונות הסגורים?

אמיר הלוי: בערים שציינתי.

אמיר הלוי: שוב, זה לא אילת או ים המלח, זה בכל שאר הערים כולל תל אביב.

אמיר הלוי: גם בתל אביב הרבה מאוד - - -

קריאה: וירושלים, כמובן.

אמיר הלוי: כולל ירושלים בוודאי, ירושלים זו עיר שנשענת על תיירות נכנסת.

אמיר הלוי: ירושלים היא יותר צליינית-יהודית, תל אביב היא גם עסקית.

אמיר הלוי: כמובן, כל הערים שציינתי קודם.

אמיר הלוי: צריך פה מול התאחדות בתי המלון, בהמשך לנוהל הקודם שאנחנו בעיצומו.

משה גפני: אתם דורשים סיוע למלונות הללו.

אמיר הלוי: ברור, אגף התקציבים יודע מזה.

אמיר הלוי: דבר נוסף זה מארגני התיירות שאנחנו הצלחנו עד היום, באמצעים של המשרד ובעזרת אג"ת והקרן לשיווק, וכמובן עוד פעולות שעשינו מול מורי הדרך ועוד – סיורים, אוטובוסים, סיוע עקיף – אני חושב שצריך פה, היות ויש פה עניין שזה צריך להיות מתואם עם הפתרונות המשקיים אז אגף התקציבים צריך להוביל.

אופיר כץ: יש לי שאלה, ברשות היושב-ראש, אנחנו מבינים שצריך פה סיוע כספי, מה שדיברנו בדיון הקודם זה על תוכנית.

אופיר כץ: השאלה היא, לפני שנעבור לאגף תקציבים, האם העברתם להם תוכנית שאומרת שהסקטור הזה צריך כך וכך כסף וכולי, האם יש תוכנית מסודרת לפי צרכיו של כל סקטור ואז נשמע את האוצר אם הוא יכול או לא, האם הועברה תוכנית?

אמיר הלוי: אנחנו מנהלים מולם שיח שכולל מספרים ותוכניות.

אמיר הלוי: זה צריך להיות יחד איתם.

אמיר הלוי: כשהיה מתווה של 300 מיליון שקלים למלונות – אנחנו כרגע בפעימה השנייה שלו – אז זה נעשה הכול איתם.

אמיר הלוי: צריך לבדוק עוצמת פגיעה מול רשות המסים, זה תהליך שאנחנו עושים יחד איתם.

אמיר הלוי: אנחנו יודעים להגיד מה צריך אבל כשנסכם איתם את המספרים אתם - - -

משה גפני: כמה זמן מתנהל השיח שלכם עם אגף התקציבים?

אמיר הלוי: בשבועות האחרונים, הפגישה שהייתה בשבוע שעבר עזרה לנו להאיץ ולכן אנחנו - - -

משה גפני: אז אני שואל כמה זמן זה.

אמיר הלוי: הייתה פגישה עם שר האוצר ביום ראשון שעבר.

משה גפני: כמה זמן מתנהל השיח הזה.

אמיר הלוי: כמה שבועות.

משה גפני: ינון, בבקשה.

ינון אזולאי: הנעלם הכי גדול שמקשה על כל מתווה שיהיה הוא שאנחנו לא יודעים מתי השמיים ייפתחו.

ינון אזולאי: אם היינו יודעים מתי השמיים ייפתחו אז אנחנו יודעים - - -

קרן ברק: לא נפתחו, תדבר אפילו עם עובדי התעופה והם יגידו לך שהם לא עובדים.

ינון אזולאי: כרגע אני אומר, מספרים, כאילו שזה לא נפתח.

ינון אזולאי: אנחנו מתסכלים על המלונות, על מורי הדרך.

ינון אזולאי: המלונות סגורים עדיין ואין להם מתווה, יש להם אנשים שעדיין באבטלה.

ינון אזולאי: גם באבטלה שתהיה, במה ששר האוצר רוצה להביא, אין פה באמת משהו שהוא יביא להם, זו לא בשורה, הבשורה היא כלום.

ינון אזולאי: קח את מורי הדרך, מה קורה איתם?

ינון אזולאי: חלקם בכלל בחשבונית.

ינון אזולאי: בשבילם זה לא אומר כלום, הם כבר לא יכולים להגיש.

ינון אזולאי: גם בחשבונית שהם כבר מגישים 50% - - - הם לא יכולים לפרנס משפחה, אפילו זוג לא יכול להתפרנס משם.

ינון אזולאי: צריכה להיות חלופה שתיתן לכל אחד את המענה שלו.

ינון אזולאי: זה יכול להיות גם הסעות, יש הסעות מיוחדות רק לתיירים שמגיעים, שרק הם יודעים את השפה שלהם.

ינון אזולאי: אם אנחנו לא נגיע - - -, אבל כל זה קורה, חבל שנציג משרד הבריאות לא נמצא שיגיד לנו צפי שאנחנו יכולים לפתוח.

ינון אזולאי: כל האנשים האלה, אני לא חושב שיש איזה משהו שאתה אומר:

ינון אזולאי: שמע - - -.

ינון אזולאי: אבל חייבים קודם כל להמשיך את האבטלה עם האנשים האלה, אנחנו נגד לתת אבטלה לכולם, זה לא נכון ולא ראוי, יש מספיק מקומות עבודה ושיצאו לעבוד, אבל יש מקומות שחייבים לתת.

ינון אזולאי: לגבי מורי דרך, אין עניין לתת להם עכשיו את האבטלה, צריך לחשוב מעבר לפיצוי, אין להם את ההוצאות הקבועות שיש בכל מקום אחר אבל הם צריכים להביא לבית אוכל, את הארנונה חייבים להמשיך עם בתי המלון.

ינון אזולאי: מעל 400 מיליון שלא נתנו להם אנחנו צריכים לתת - - -

משה גפני: זה שייך לדיון הבא, ינון, תודה.

משה גפני: מיקי לוי, בבקשה.

מיקי לוי: הדיון הוא לא מול מנכ"ל משרד התיירות, הוא יכול לבוא בידיים נקיות ולהכניס את הבעיות לתוך משבצות האקסל.

מיקי לוי: מורי דרך בנפרד, סוכנויות נסיעות בנפרד, בתי מלון בנפרד.

מיקי לוי: הוא יכול לבוא ולמקד לנו היכן הבעיה בכל מקום, למרכז אותה.

מיקי לוי: אם אנחנו נלך על חבילה – אף אחד לא יקבל כלום.

מיקי לוי: צריך לעשות תוכנית כוללת והשחקן המרכזי הוא אגף התקציבים.

מיקי לוי: אם אגף התקציבים יקבל הוראה משר האוצר – ואני חייב להגיד ששר האוצר היה פה כמה פעמים ובא בידיים נקיות ובדיון הבא נדבר על 400 המיליונים – אם לא נפרוט את זה לפרוטות, הוא יכול להכין אחלה תוכנית, בסך הכול הכללי יושבים כאן נציגי הענפים שנפגעו.

מיקי לוי: בתי המלון בנפרד, סוכנויות הנסיעות בנפרד, מורי דרך בנפרד, תיירות פנים בנפרד, תיירות חוץ בנפרד.

מיקי לוי: אם יש את התוכנית הזאת למשרד התיירות אז השחקן המרכזי שצריך לבוא תוך שבוע ימים, שבוע, אין יותר, נמאס לנו.

מיקי לוי: לבוא ולהגיד אם יש כסף או אין כסף אם אין כסף אז נדע מה לעשות.

מיקי לוי: הוועדה הזו מקצוענית בלדעת אלו צעדים יש לנקוט מול האוצר.

מיקי לוי: ברור לחלוטין שיש כאן ענף שלם שלא הצליח לצאת מהבוץ יחסית לאחרים.

משה גפני: אמרנו לו לא לצאת, אמרנו.

משה גפני: אגף התקציבים, בבקשה.

נעם דן: שלום, נעם דן ממשרד האוצר.

נעם דן: אני מתנצלת שאני בזום, אנחנו במהלך יום עיון של המשרד.

ינון אזולאי: יום פינוק.

אופיר כץ: לא, לא, די.

ינון אזולאי: - - - התיירות זה בסדר.

נעם דן: אני רוצה להגיד לגבי מה שנאמר, מה שגם המנכ"ל אמר, אנחנו בדיוק עובדים עכשיו על מודל הסיוע ומקווים שבימים הקרובים נוכל לעדכן אתכם.

נעם דן: בימים האחרונים נפגשנו מספר פעמים גם עם התאחדות המלונות, גם עם - - - עם עוד ענפים, כמובן שאנחנו בשיח עם רשות המסים כדי לאמוד את היקף הסיוע, ועם משרד התיירות כדי לראות איך להעביר את הסיוע.

נעם דן: יש עוד מספר פרטים לסגור ואני מקווה שבזמן הקרוב נוכל לעדכן אתכם.

משה גפני: מה התקדמתם בינתיים?

נעם דן: יש התקדמות משמעותית מול המלונות.

נעם דן: מדברים על פעימה רביעית במסגרת נוהל המלונאים.

נעם דן: אנחנו ממשיכים לגבש את הפרטים.

משה גפני: מתי הנושא הזה ייסגר?

נעם דן: בימים הקרובים.

משה גפני: "ימים קרובים" זה יכול להיות או יומיים או שנתיים, למה את מתכוונת?

ינון אזולאי: שנה.

נעם דן: לא שנתיים, שבוע או שבועיים.

נעם דן: אנחנו מסתכלים על נתונים - - -

משה גפני: את יודעת שבינתיים האנשים יתמוטטו כלכלית, המצב לא טוב.

נעם דן: אדוני היושב-ראש, מתווה הסיוע הנוכחי מסתיים בסוף יוני.

נעם דן: אני מקווה שניתן תשובה לפני.

טלי לאופר: אבל העסקים צריכים לדעת מה לעשות קודם.

משה גפני: רגע, לא להתפרץ בבקשה.

טלי לאופר: סליחה.

משה גפני: נעם, את מבינה שככל שנוקפים הימים המצב חמור.

משה גפני: יש אנשים שאין להם פתרון.

משה גפני: אנחנו אומרים לאנשים לא לבוא לעבודה בגלל הקורונה.

קרן ברק: ואנחנו רוצים שהעסקים הללו יישארו חיים.

משה גפני: בדיוק.

קרן ברק: אתה יכול להגיד שאתה רוצה להמית אותם, אבל אז אתה צריך לפתוח אותם מחדש.

קרן ברק: אנחנו רוצים שהם יישארו חיים עד יום סיום הקורונה, זה האירוע.

משה גפני: מתי את מעריכה שנוכל לקבל תשובה.

נעם דן: אני מקווה שבשבוע הבא.

קרן ברק: אבל היא אמרה את זה לפני עשרה ימים.

ינון אזולאי: לכמה חודשים התוכנית שאתם מציעים?

נעם דן: לדעתי גם אתה דיברת על מתווה של פתיחת השמיים וכמה שזה באמת מורכב להעריף את - - - הסיוע.

נעם דן: באמת השמים נפתחו ויש אי-ודאות בהיבט הזה של מה יהיה עוד חודשיים - - - השמיים ייפתחו לגמרי.

ינון אזולאי: - - - שהשמיים נפתחים זה הזמן - - -

נעם דן: זה באמת מודל מאוד מורכב ואנחנו מנסים להגיע - - - אידיאלי - - - המגבלות.

משה גפני: רק נשמע בקצרה את האורחים.

משה גפני: יוסי פתאל, בבקשה.

משה גפני: בקצרה, עיקר הדיון יהיה כנראה בשבוע הבא.

יוסי פתאל: ה - - - החשובים, כיוון שאנחנו לא מצליחים לגעת במספרים ואנחנו חיים חודש לפני סיום התמיכה בלי לדעת מה העתיד.

יוסי פתאל: תיירות נכנסת זה סגמנט שזה עיקר של הממשלה.

יוסי פתאל: 15% ממקומות העבודה זה תיירות נכנסת.

משה גפני: נעם דן, בשבוע הבא אני ארצה תשובות.

משה גפני: אני רוצה שתקשיבי לאנשים שמדברים עכשיו כי בשבוע הבא ארצה תשובות.

משה גפני: אגב, אני רוצה לדעת תשובות גם לגבי משגיחי הכשרות אחרת אני, הוא חבר שלי, הוא יהרוג אותי לגמרי ובצדק.

קרן ברק: זה אותו דבר.

משה גפני: זה אותו דבר אבל אני רוצה תשובות.

משה גפני: הנה, מר פתאל מדבר עכשיו ואני רוצה שתקשיבי לו, בסדר נעם?

יוסי פתאל: אדוני כבר קבע את העיקרון שככל שמגבילים אותנו כך צריך לתמוך בנו.

יוסי פתאל: זה צריך לבוא לידי ביטוי מספרי.

יוסי פתאל: התמיכה הייתה במסגרות העסקיות על פי נוסחה מסוימת בחוק הקורונה.

יוסי פתאל: כל עוד אנחנו מוגבלים וככל שאנחנו מוגבלים כך צריכה להיות התמיכה, באותה הפרופורציה ובאותם המספרים.

יוסי פתאל: כך אותו דבר לגבי החל"ת.

יוסי פתאל: אי- אפשר להחזיר עובד אז צריך לשלם כדי להחזיק אותו.

יוסי פתאל: מדובר ב - - -.

יוסי פתאל: ענף התיירות הנכנסת מכניס למדינה יותר מכל הייטקיסט.

יוסי פתאל: זה ענף הייצוא השישי בגודלו, כמעט כמו הייצוא הביטחוני של מדינת ישראל.

יוסי פתאל: אנחנו לא מקבלים את היחס המתאים, לפחות שהתמיכה במסגרות התקציביות תישאר באותה רמה כפי שאדוני אמר, ונוכל לא לאבד את העובדים שאם הם ילכו לא נוכל להחזיר אותם אחר כך, תודה.

משה גפני: אנחנו איתכם, אנחנו חושבים שהטענה צודקת וזה נכון.

משה גפני: אגב, גם נעם דן ממשרד האוצר לא מפקחת על זה, כולם - - -

יוסי פתאל: אף אחד לא אמר כמה, אדוני.

משה גפני: בדיוק.

משה גפני: אתה יודע, הבעיה היא בפרטים הקטנים.

משה גפני: אני מבקש בשבוע הבא תשובה, שאנשים ידעו איפה הם עומדים בעולם ושגם אנחנו נדע.

מיקי לוי: אדוני, אפשר לקבל תוכניות כתובות מהאוצר עם מספרים.

מיקי לוי: אני רוצה לעשות שיעורי בית, אני לא יודע לעבוד אחרת.

מיקי לוי: בדיוק.

משה גפני: נעם, את הנציגה הבכירה של האוצר כאן.

משה גפני: אני מבקש לקבל בכתב תשובה עד השבוע הבא – מה הולך להיות עם המתווה של התיירות.

משה גפני: טלי לאופר, בבקשה.

טלי לאופר: תודה ליושב-ראש הוועדה ולחברי הכנסת אופיר כץ וקרן ברק.

טלי לאופר: הכול נאמר כבר בפעם הקודמת, אני רק מחדדת בשני משפטים: אשליית השמיים הפתוחים שכולם מדברים עליה, אדוני, יש כרגע תשע מדינות שמשרד הבריאות אוסר לנסוע אליהן ועוד עשר מדינות שהן באזהרה חמורה, ועוד 20 מדינות שהן סתם באזהרה.

טלי לאופר: זו מדיניות שמיים פתוחים?

טלי לאופר: נוסיף לזה את החובה על כל מי שנכנס לארץ לשלם עבור בדיקות, ביציאה יש לשלם עבור בדיקות, אנטישמיות גואה בחו"ל וכולי.

טלי לאופר: כך נראית מדיניות שמיים פתוחים?

טלי לאופר: לאן אפשר לנסוע, לשלושה יעדים שיש לגביהם אזהרה חמורה?

טלי לאופר: אין שמיים פתוחים והחנות של סוכני הנסיעות לחו"ל סגורה בהוראת המדינה בדיוק כמו כל עסק אחר.

טלי לאופר: העובדים שלנו משוועים לחזור לעבודה.

קרן ברק: מדובר בעסקים קטנים.

טלי לאופר: הם נמצאים בפריפריה, זה אימהות חד-הוריות, אנשים מעל גיל 50, צריך למצוא פתרון לעובדים ולעסקים כי אחרת אלו ואלו יקרסו.

משה גפני: תודה רבה.

טלי לאופר: - - - חוצה מגזרים.

טלי לאופר: החנות שלנו סגורה, אדוני.

קרן ברק: בחסות המדינה.

משה גפני: היית ברורה, תודה רבה.

משה גפני: יעל דניאלי, התאחדות בתי המלון, בבקשה.

יעל דניאלי: תודה רבה, אדוני.

יעל דניאלי: תודה גם לאופיר כץ ולקרן ברק יוזמת הדיון.

יעל דניאלי: משהו טוב קרה אחרי הדיון הקודם של הוועדה.

יעל דניאלי: החל תהליך מואץ שלנו יחד עם משרד התיירות ומול האוצר כדי לגבש מתווה סיוע המשכי.

יעל דניאלי: אני מודה לאדוני על זה שהוועדה תמשיך לעקוב, גם לנו חשוב פרק הזמן הזה כי בסוף יוני כל מעגלי הסיוע מסתיימים.

יעל דניאלי: אני רוצה להצטרף למה שאמרה טלי בקשר לעובדים: לנו יש 16,000 עובדים – מרביתם מהפריפריה – שעדיין יושבים בבית.

יעל דניאלי: כ-120 מלונות עדיין סגורים.

יעל דניאלי: מתווה האוצר להמשך החל"ת לא בא בחשבון, אנחנו חושבים שצריך לשבת ולדבר על מתווה ייעודי לענף שלנו שעל פי המדינה מסייעת לעסקים שרוצים להיפתח, רוצים להתחיל לעבוד, אבל לא מסוגלים לעבוד שבעה ימים בשבוע.

יעל דניאלי: מדובר בבתי מלון, יש בתי מלון שמאוד רוצים לחזור לפעילות אבל לא יכולים לעבוד באמצע השבוע כי אף אחד לא מגיע.

יעל דניאלי: אנחנו צריכים סיוע ומתווה משולב, נשמח שגם העניין הזה יקבל התייחסות.

משה גפני: תודה רבה.

משה גפני: יונתן שפירא, נציג מורי הדרך, בבקשה.

יונתן שפירא: תודה רבה, אדוני, תודה לקרן ברק.

יונתן שפירא: לגבי כל הארגונים שכרגע צוין שקיבלו תמיכה מסוימת – בתי מלון, חברות תעופה, סוכני נסיעות – מורי הדרך אינם ולא קיבלו דבר, פשוט לא דיברו איתנו, לא מהתיירות ולא מהאוצר.

יונתן שפירא: יש לנו כרגע 3,000 מורי דרך בתיירות - - -

משה גפני: אמיר, אתם לא מדברים איתם?

יונתן שפירא: לא.

משה גפני: לא שאלתי אותך, שאלתי את המנכ"ל, אתה לא מדבר איתם.

אמיר הלוי: דיברנו עכשיו בחוץ ושאלתי אותו למה הם לא מתאחדים בתקופה הקשה הזו.

משה גפני: מתאחדים עם מי?

אמיר הלוי: עם אגודת מורי הדרך, הם מתעקשים לעבוד - - -

משה גפני: רק רגע, זה מתחיל להיות מעניין.

קרן ברק: תתאחדו עם משגיחי הכשרות, זה יהיה הכי טוב.

יונתן שפירא: יש הבדל מהותי בין תיירות פנים לתיירות חוץ.

משה גפני: אני רוצה להבין, אני רוצה לעזור לך אבל אני רוצה להבין.

משה גפני: אתה יושב-ראש אגודת מורי הדרך?

יונתן שפירא: אגודת מורי הדרך לתיירות נכנסת בלבד.

משה גפני: הבנתי.

משה גפני: ולמה אתם לא ביחד כולם?

יונתן שפירא: כי עיקר עיסוקם הוא תיירות פנים שזה מקצוע אחר, עיסוק אחר, שרבים ממורי הדרך שלנו אינם יכולים להשתלב בזה כי זה בעברית - - -

משה גפני: אז מה אכפת לך, אמיר הלוי, לקרוא לשני הגופים - - -

אמיר הלוי: עשינו את זה הרבה פעמים - - -

משה גפני: הבנתי, אני מבקש מהמנכ"ל שתקרא לשני הגופים, אנחנו רוצים שגם הם לא ייפגעו, זו הפרנסה שלהם.

יונתן שפירא: הייתי רוצה לציין שאנחנו הגוף היחידי תחת רגולציה של משרד התיירות.

יונתן שפירא: אם אתם אחראיים עלינו אז גם תספקו לנו עבודה.

משה גפני: מסכים.

יונתן שפירא: מורי הדרך, לעומת כל הסקטורים האחרים בתיירות, עובדים במתווה שלא ידוע פה.

יונתן שפירא: קרן, אנחנו עובדים תחת צו סיווג מבוטחים.

יונתן שפירא: מדובר בקבוצה מאוד קטנה שיש לה - - - שמונעות מאיתנו לקבל תמיכה.

יונתן שפירא: אנחנו לא רוצים אבטלה, אנחנו רק רוצים לעבוד.

אמיר הלוי: יש פה את מארגני התיירות שמעסיקים אותם, אנחנו - - -

יונתן שפירא: - - - ארגון המעסיקים הגדול ביותר - - - הסכם קיבוצי - - -

משה גפני: יש בעיה לשבת איתם, אני לא הבנתי?

אמיר הלוי: בלי דמגוגיה.

משה גפני: יש בעיה עם זה?

אמיר הלוי: לא, לא, אנחנו - - -

משה גפני: תשמע - - -

אמיר הלוי: ישבנו איתם, נשב איתם לבקשת היושב-ראש.

משה גפני: מר שפירא, המנכ"ל הוא לא פוליטיקאי.

משה גפני: ביממה האחרונה אנחנו רואים פוליטיקאים שמבטיחים דבר אחד ועושים דבר אחר, זה לא אמור על מנכ"ל של משרד התיירות.

משה גפני: המנכ"ל אומר לוועדה שהוא יישב איתכם ועם החברים האחרים, לא חשוב במה אתם עוסקים ובמה הם עוסקים.

משה גפני: צריך לדבר איתכם, שאתם תהיו חלק מאותו פתרון שעליו נדון בשבוע הבא.

משה גפני: המנכ"ל אומר שהוא יישב איתכם ואני סומך עליו שזה לא, יש מישהו שאני כבר לא סומך עליו, שהוא מבטיח דבר אחד ועושה דבר אחר אז אני לא סומך עליו.

גלעד קריב: יש אפילו אחד שחותם על הסכם בכתב ומפר אותו כל הזמן, עד כדי כך – לא הבטחות בעל-פה.

משה גפני: לא יכול להיות.

גלעד קריב: יש אחד שחותם על הסכם, מניח אותו על השולחן, ומפר אותו לא פעם.

משה גפני: אתה יכול להשתיק אותו שם?

אופיר כץ: הוא מדבר על פיטר פן.

יונתן שפירא: אדוני, לגבי מדיניות השמיים הפתוחים: אנחנו עשינו הערכות, לא קיבלנו מאף גורם אחר, כמה אומר שמיים פתוחים על מנת לדעת להפעיל את הסוכנים, את יוסי פתאל, את המדריכים, את נהגי האוטובוסים ואת כל מי שנהנה.

יונתן שפירא: אנחנו מדברים על רבע מהכניסות של 2018, מדובר ב-85,000 אנשים בחודש שצריכים להיכנס בתיירות - - - אנחנו כרגע מדברים על קבוצה של 12 אנשים שנכנסה והיו סביב זה חגיגות.

יונתן שפירא: יש פה מתווה - - -

גלעד קריב: ברצוני לשאול האם מתווה החל"ת - - -

יונתן שפירא: אין לנו חל"ת, אנחנו לא עובדים בחל"ת.

גלעד קריב: שנייה.

גלעד קריב: מורי דרך - - - אתם - - -

יונתן שפירא: חלקנו עובדים כעצמאיים.

גלעד קריב: אז אתם הייתם רק במתווה הסיוע לעצמאיים.

יונתן שפירא: חלקנו, אבל ברגע שהסיוע ייפסק - - -

משה גפני: ברור.

משה גפני: רועי כהן, בבקשה, למה בזום?

קרן ברק: למה לא?

משה גפני: בגלל שלא, אני לא רוצה.

משה גפני: בפעמים הבאות אני לא אתן בזום.

רועי כהן: שלום לכולם.

קרן ברק: היו גופים שרצו לבוא היום ולא נתנו להם, אמרו להם רק בזום.

רועי כהן: כפי שראית, אדוני היושב-ראש, ביום שלישי שעבר כשהייתי אצלך בדיון לגבי תקנות הפיצוי, ציינתי בסוף הדיון ששוב פעם יתקיים דיון ולא תגיע תוכנית, זה באמת מה שקרה.

רועי כהן: אנחנו דורשים מאדוני ומבקשים שתנחה שבשבוע הבא תוגש תוכנית ולא שוב פעם נגיע לעוד דיון, ועוד דיון ועוד דיון.

רועי כהן: כרגע נמצאים עשרות אלפי עסקים שבצורה כזאת או אחרת לא יודעים מה קורה איתם ב-30 ביוני.

רועי כהן: מדובר בסוכני נסיעות, חברות הסעות, מורי דרך, חנויות מזכרות.

רועי כהן: אנחנו לא יודעים לתת מענה לכל הגופים שפונים אלינו לגבי מה שיהיה לאחר ה-30 ביוני.

רועי כהן: אף אחד לא מדבר על העובדים ועל העסקים עצמם שגם שם דרוש מתווה לגבי המשך המענקים.

רועי כהן: אדוני היושב-ראש, גם את זה תדרוש שיתנו תשובה.

רועי כהן: כרגע רק מדברים על תוכנית - - -

משה גפני: טוב שאמרת, בגלל שאחרת לא דרשתי.

משה גפני: תודה, רועי.

ינון אזולאי: לגבי הנושא של עכו, אני רוצה לדעת אם מתנהל שיח מולם.

משה גפני: למה הייחודיות של עכו?

ינון אזולאי: בגלל שבעכו יש תיירות של מיליון איש.

קרן ברק: אתה יודע מה קרה עכשיו עם עכו.

משה גפני: לעכו יש שתי בעיות, למה הייחודיות לגבי הנושא הזה?

ינון אזולאי: אין שם מלונאות אבל יש מיליון תיירים.

יוסי פתאל: התיירות הנכנסת היא התרופה לבעיות שיש שם.

יוסי פתאל: התיירים שיחזרו לסמטאות יחברו בחזרה את העיר.

ינון אזולאי: אז יש שם בעיה - - -

משה גפני: מה אתה מבקש, ינון, אני לא הבנתי.

ינון אזולאי: אני מבקש שנתפור חליפה מיוחדת לעיר כמו עכו כי שם זה משהו אחר לגמרי.

משה גפני: רבותיי, אני מבקש בשבוע הבא מתווה, מיקי, מתווה בכתב.

משה גפני: נא להגיש לנו את הפתרונות לענפי התיירות השונים.

משה גפני: אדוני המנכ"ל, אתה עובד מול אגף התקציבים, אנחנו נעבוד מולם, אנחנו רוצים בשבוע הבא מתווה.

משה גפני: התלבטנו האם להעלות את זה לסדר היום של היום, החלטנו להעלות את זה ולא להשאיר את זה ככה בגלל שאנחנו משאירים ענף שלם מאוד משמעותי ומאוד קריטי, הן מבחינת הכנסות המדינה והן מבחינת הפרנסה של העובדים שזה הדבר הכי חשוב.

משה גפני: החלטנו להעלות את זה כשידענו שעדיין אין מתווה, ידענו, זה לא נפל עלינו כרעם ביום בהיר אבל אנחנו מאוד רוצים שהעניין הזה יסתיים.

משה גפני: אם במהלך השבוע הקרוב מתעוררים קשיים ואתה רואה שזה לא מתקדם, אני מבקש שתדווח לי.

משה גפני: תגיד לי: "היה מצב כזה שבו הם נסעו ליום עיון והם לא חושבים לדבר על הנושא הזה אלא בעוד שבועיים".

משה גפני: בעוד שבועיים כולנו מתפללים שלא יהיה זכר לקורונה והכול יחזור אבל בינתיים אנשים צריכים להתפרנס.

משה גפני: אתה, אדוני המנכ"ל, ממונה מבחינתי מטעם הוועדה לעמוד מול אגף התקציבים ולהגיד לנו במשך השבוע האם זה מתקדם והאם לקראת השבוע הבא נקבל מתווה בכתב.

גלעד קריב: אדוני, יש לי שאלה, בשבועיים האחרונים ניהלנו דיונים לגבי ענפים שמתמודדים עם הבעיה.

גלעד קריב: ענף התיירות הוא אולי הכי גדול, אבל דיברנו גם על המורות בחינוך הלא פורמלי ועוד ועוד.

קרן ברק: טוב, זה ענף שלם פשוט.

גלעד קריב: אני רוצה לשאול, מניסיונך, האם יש דרך לחייב את ממלא מקום מנכ"ל האוצר להגיע לכאן ולהציג מענה - - - נראה שהאוצר - - -

משה גפני: האמת היא שחשבתי שתבין את זה לבד, אני אומר זאת ברצינות.

משה גפני: המצב הפוליטי הוא מצב נורא.

משה גפני: הנפקא מינה היא לגבי הרבה דברים שהעלית אתה והעלו הרבה חברים אחרים.

משה גפני: מה הייתי עושה בימים רגילים?

משה גפני: הייתי אומר להם: " או שאתם מביאים מתווה בכתב או שאל תבואו לפה".

משה גפני: הם עושים את החשבון: "מי הוא בכלל שהוא מדבר, אולי בכלל בפעם הבאה יהיה מישהו אחר".

מיקי לוי: אין תחמושת.

משה גפני: בדיוק.

משה גפני: זאת הבעיה שאנחנו מתגלגלים איתה כבר שנתיים.

משה גפני: פעם, אחד הדברים המרכזיים שעשתה ועדת הכספים היה העברות, העברות תקציביות.

משה גפני: משרד התיירות צריך העברה תקציבית על מנת לשלם משכורות - - - זה מה ש - - -

גלעד קריב: ברור, ברור.

משה גפני: על כל פנים, אני מבקש בשבוע הבא.

אמיר הלוי: אנחנו אופטימיים, עושה רושם שהפעם הם מבינים את המצוקה.

משה גפני: גם אני חושב ככה.

קרן שפר: יש לנו איתם שיח ממש פורה.

משה גפני: בסדר, אני רוצה להגיד להם, מה שדיברתי עם חברי הכנסת לא היה מיועד אליכם.

משה גפני: לכם אני אומר שאני מתרשם שזה הולך לפתרון.

משה גפני: אני מבקש שהמנכ"ל יעדכן אותי אם יהיו קשיים.

משה גפני: לחברי הכנסת ניסיתי להסביר מה כוחה של ועדת הכספים, המשבר הפוליטי גורם לכך שאנחנו לא יכולים לעבוד.

משה גפני: אני מבקש גם לגבי משגיחי הכשרות, אני לא יכול לחזור הביתה.

ינון אזולאי: אני מצטרף אליך כי גם אני צריך לחזור הביתה.

משה גפני: גם ינון אזולאי.

משה גפני: תודה רבה לכולם.